Komisijos reglamentas (EB) Nr. 2257/94
1994 m. rugsėjo 16 d.
nustatantis bananų kokybės standartus
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 13 d. Tarybos reglamentą (EEB) Nr. 404/93 dėl bendro bananų rinkos organizavimo [1] su pakeitimais, padarytais Komisijos reglamentu (EB) Nr. 3518/93 [2] ypač į jo 4 straipsnį,
kadangi Reglamentas (EEB) Nr. 404/93 pateikia nuostatas dėl bendrų bananų kokybės standartų, kurie vartojami švieži, išskyrus plantanus; kadangi šių standartų tikslas yra užtikrinti, kad į rinką būtų tiekiami vienodos ir tinkamos kokybės produktai, ypač Bendrijoje išaugintų bananų, kurių kokybę reikia stengtis pagerinti, atveju;
kadangi, atsižvelgiant į bananų prekybos praktiką ir į tai, kad Bendrijoje parduodamų bananų veislių įvairovė yra didelė, neprinokusiems bananams turėtų būti nustatyti minimalūs standartai, nepažeidžiant kitiems prekybos etapams ateityje numatomų standartų; kadangi figiniams bananams dėl jų savybių ir dėl jų prekybos ypatumų neturėtų būti taikomi Bendrijos standartai;
kadangi bananus auginančios valstybės narės savo teritorijose jau taiko nacionalinius standartus įvairiems bananų prekybos etapams; kadangi, atsižvelgiant į siekiamus tikslus, yra visiškai priimtina, kad valstybės narės ir toliau savo produkcijai taikytų galiojančias nacionalines taisykles, jei tos taisyklės neprieštarauja Bendrijos standartams ir netrukdo laisvai bananų apyvartai Bendrijoje, tačiau šios taisyklės negali būti taikomos neprinokusiems bananams;
kadangi būtina atsižvelgti į tai, jog klimato veiksniai apsunkina bananų auginimo sąlygas šiuose Bendrijos regionuose: Maderoje, Azoruose, Algarvėje, Kretoje ir Lakonijoje, dėl to bananai neišauga iki mažiausio nustatyto dydžio; kadangi tokie bananai vis tiek gali būti parduodami, bet tik kaip II klasės;
kadangi Bananų vadybos komitetas per šio komiteto pirmininko nustatytą laikotarpį nepateikė savo nuomonės,
PRIĖMĖ ŠĮ REGLAMENTĄ:
1 straipsnis
Kokybės standartai bananams, klasifikuojamiems KN kodu ex0803, išskyrus plantanus, figinius ir perdirbti skirtus bananus, pateikiami I priede.
Šie standartai taikomi trečiųjų šalių bananams, pateikiant juos į laisvą apyvartą, Bendrijos bananams - per pirmąjį atvežimą į Bendrijos uostą, o tiems bananams, kurie vartotojams pateikiami švieži tame regione, kuriame buvo išauginti - juos išvežant iš pakavimo patalpų.
2 straipsnis
Standartai, nustatyti 1 straipsnyje, tolesniuose bananų prekybos etapuose neturi įtakos tų nacionalinių taisyklių taikymui, kurios:
- netrukdo trečiųjų šalių ar kitų Bendrijos regionų bananų, atitinkančių šiuo reglamentu nustatytus standartus, laisvai apyvartai
ir
- nėra nesuderinamos su šiame reglamente nustatytais standartais.
3 straipsnis
Šis reglamentas įsigalioja 1995 m. sausio 1d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. rugsėjo 16 d.